เทพไท ยกธงขาว เปิดสภาวิสามัญ ขอทุกฝ่ายหนุนรัฐ แก้วิกฤติโควิด-19 
เทพไท เสนพงศ์ ส.ส.นครศรีธรรมราช ปชป.ยกธงขาวเปิดสภาวิสามัญ เรียกร้องทุกฝ่าย หนุนรัฐบาลแก้โควิด-19 ขอให้นักการเมือง ละเว้นการแสดงความเห็นทางการเมือง ที่อาจก่อให้เกิดขัดแย้งขึ้นมาอีกวันที่ 22 มี.ค. นายเทพไท เสนพงศ์ ส.ส.นครศรีธรรมราช พรรคประชาธิปัตย์ กล่าวถึงสถานการณ์การแพร่ระบาดของเชื้อไวรัสโควิด-19 ว่า สถานการณ์ของบ้านเมืองเข้าสู่ขั้นวิกฤติแล้ว เพราะในพื้นที่กรุงเทพมหานครได้มีการล็อกดาวน์ ประกาศปิดห้างสรรพสินค้า และสถานที่ประกอบธุรกิจเกี่ยวข้องกับผู้คนจำนวนมากทั้งหมด นับว่า สถานการณ์ไวรัสโควิด-19 ได้เกินกว่า ที่จะมานำเสนอให้มีการเปิดประชุมรัฐสภาสมัยวิสามัญแล้ว ซึ่งก่อนหน้านี้ได้มีหลายฝ่ายพยายามเสนอทางออกของบ้านเมือง โดยการเปิดประชุมรัฐสภาสมัยวิสามัญ ซึ่งตนและ ส.ส.พรรคประชาธิปัตย์บางส่วน เคยนำเสนอมาก่อนแล้ว รวมถึงมี อดีตประธานสภาฯ 6 คน นำเสนอเรื่องนี้ด้วย แต่ก็ไม่มีการตอบรับจากฝ่ายรัฐบาล ฉะนั้นข้อเสนอให้รัฐบาลใช้บทบัญญัติรัฐธรรมนูญ มาตรา 165 เปิดประชุมรัฐสภาสมัยวิสามัญ เพื่อเปิดอภิปรายทั่วไปโดยไม่มีการลงมติ เป็นสิ่งที่เป็นไปไม่ได้อีกแล้ว ส่วนข้อเสนอให้สมาชิกรัฐสภาลงชื่อเปิดสมัยประชุมรัฐสภาวิสามัญ จำนวนสองในสาม ตามมาตรา 123 ของพรรคร่วมฝ่ายค้านนั้น ก็ไม่สามารถที่จะหาเสียงสนับสนุนได้ครบ จำนวน 248 คน จึงเห็นว่าเป็นการเสียเวลาที่จะรณรงค์หรือเสนอความเห็นในเรื่องการขอเปิดรัฐสภาสมัยวิสามัญอีกต่อไปเพราะสถานการณ์การแพร่ระบาดของเชื้อไวรัสโควิค-19 เดินหน้าเกินกว่าการจะมากดดันให้เปิดประชุมรัฐสภาสมัยวิสามัญอีกแล้ว ผมจึงขอยุติการเสนอแนวความคิดนี้ และจะไม่ขอแสดงความเห็นเรื่องการเปิดประชุมรัฐสภาสมัยวิสามัญอีกแล้ว และขอเรียกร้องให้นักการเมืองทุกคน ละเว้นการออกมาแสดงความเห็นทางการเมือง ซึ่งอาจก่อให้เกิดความขัดแย้งในสังคมขึ้นมาอีก เพราะจะเป็นการซ้ำเติมสถานการณ์ของบ้านเมืองที่กำลังวิกฤติให้วิกฤติเพิ่มขึ้นอีก เพียงแค่ลำพังการแพร่ระบาดเชื้อไวรัสโควิด19 ที่กำลังลุกลามไปทั่วประเทศในขณะนี้ ก็เป็นเรื่องสาหัสสากรรจ์ที่ประชาชนหวั่นวิตกมากเกินพอแล้ว ในฐานะนักการเมืองคนหนึ่ง ซึ่งทำหน้าที่เป็นฝ่ายนิติบัญญัติ ก็พร้อมสนับสนุนให้ฝ่ายบริหาร ซึ่งมีหน้าที่โดยตรง ได้หามาตรการแก้ไขปัญหาช่วยเหลือพี่น้องประชาชนต่อไป นายเทพไท กล่าว
เทพไท เสนพงศ์ ส.ส.นครศรีธรรมราช ปชป.ยกธงขาวเปิดสภาวิสามัญ เรียกร้องทุกฝ่าย หนุนรัฐบาลแก้โควิด-19 ขอให้นักการเมือง ละเว้นการแสดงความเห็นทางการเมือง ที่อาจก่อให้เกิดขัดแย้งขึ้นมาอีก 
โควิด-19,ไวรัสโคโรนา,ไวรัสโคโรน่า,COVID-19,เทพไท เสนพงศ์,ยกธงขาว,เปิดประชุมสภาสมัยวิสามัญ,ข่าวทั่วไป